Windhoek

miniatyr|Frimerker for Tysk South West Africa poststemplet Windhuk
Windhoek (tysk: Windhuk) er hovedstaden og den største byen i Namibia. Den ligger sentralt i Namibia på Khomas-platået rundt 1 700 meter over havet. I 2012 hadde Windhoek 334 580 innbyggere og den vokser stadig på grunn av tilflytting fra resten av Namibia.

I 1840 grunnla Jonker Afrikaner den første bosetningen og bygget en steinkirke på stedet. Denne bosetningen forsvant gradvis de neste tiårene og byen ble grunnlagt på nytt i 1890 av den tyske majoren Curt von François.

Windhoek er det sosiale, økonomiske og kulturelle senteret av Namibia. Nesten alle namibiske selskaper, utdannelsessteder og kulturelle institusjoner har hovedkvarter i Windhoek.

 Historie 
 Navn 
Windhoek har vært tradisjonelt kjent under to navn ǀAiǁGams, (Khoekhoe: varme kilder) og Otjomuise (Otjiherero: stedet med damp). Begge navnene viser til de varme kildene i byområdet.

Det er usikkert hvor det moderne navnet Windhoek kommer fra. Mest sannsynlig kommer det fra afrikaans Wind-hoek som betyr vindhjørne. En annen teori er at Jonker Afrikaner kalte opp stedet etter Winterhoek fjellene ved Tulbagh i Sør-Afrika, der han hadde slekt. Windhoek er første gang nevnt i et brev fra Jonker Afrikaner til Joseph Tindall datert 12. august 1844.

 Førkolonial tid 
Rundt 1840 opprettet Jonker Afrikaner en bosetning ved Windhoek. Han og følget hans bosatte seg ved de varme kildene som ligger i bydelen Klein Windhoek. Han bygget en steinkirke med plass til 500 personer, som også ble benyttet som skole. Denne bosetningen forsvant senere på grunn av stridigheter mellom nama og hererofolkene.

 Kolonitiden 
I 1878 annekterte Storbritannia Walvis Bay som ble del av Kappkolonien i 1884. Storbritannia forble i Walvis Bay og rykket ikke lenger inn i landet. En oppfordring fra handelsmenn i Lüderitzbucht gjorde at Tyskland erklærte området som i dag er Namibia som protektorat i 1884 under navnet Tysk Sørvest-Afrika. Tyske myndigheter sendte soldater, Schutztruppe, til området. Disse soldatene bygget en garnison i dagens Windhoek som hadde god tilgang på vann fra kildene og lå strategisk plassert mellom nama- og hererofolkene.

Dagens Windhoek ble grunnlagt 18. oktober 1890 da major Curt von François la ned grunnstenen for festningen Alte Feste.

Byen vokste etter 1907 med tilflytting fra landsbygda til byen. Det var også en stor tilstrømning av europeiske nybyggere fra Tyskland og Sør-Afrika.

 Under sørafrikansk styre 
Under første verdenskrig okkuperte Sør-Afrika Namibia på vegne av det britiske imperiet. De neste fem årene ble området styrt av sørafrikanske militære. Samtidig stoppet nesten utviklingen av Windhoek opp. Etter andre verdenskrig begynte byen å vokse igjen på grunn av et bedre økonomisk klima. Blant annet ble det reist flere offentlige byggverk og infrastrukturen ble forbedret, det ble bygd nye skoler, veier ble asfaltert og området fikk en mer stabil vannforsyning. I 1958 åpnet verdens første vannrenseanlegg i Windhoek.Surviving in an arid land: Direct reclamation of potable water at Windhoek's Goreangab Reclamation Plant by Petrus Du Pisani

 Siden selvstendigheten 
Før Namibia ble selvstendig fra Sør-Afrika i 1990 lå koloniadministrasjonen i Windhoek og stedet ble Namibias første hovedstad etter selvstendigheten. Byen har opplevd en stor vekst de siste 20 årene.

 Geografi 
Windhoek ligger på en bakke på nordsiden av Khomas Hochland (Khomas-platået) rundt 1 657 meter over havet.

Utvidelser av byområdet har vist seg vanskelig på grunn av den geografiske plasseringen. I sør, øst og vest ligger steinete fjellområder som gjør byutvidelser i disse retningene svært dyrt. Dette har gjort at mesteparten av utvidelsen har foregått mot Brakwater-området i nord.New Era, 10 Feb 2010: Windhoek’s battle for land, by Desie Heita

 Klima 
Windhoek ligger i et område med steppeklima. Sommerdagene er for det meste svært varme med kalde netter. Den årlige middeltemperaturen ligger på 19,47 grader.

I vintermånedene i juni, juli og august er det vanligvis lite regn og minimumstemperaturer mellom ÷5 og 18 grader.

Det regner svært lite i området med middels årlig nedbør på 360mm. Dette er for lite nedbør til at hager og avlinger kan overleve uten kunstig vanning.

 Demografi 
Per 2010 var Windhoeks befolkning på rundt 300 000 innbyggere. Av disse var 67% svarte, 16% hvite og 17% fargede eller asiater). Byen vokser med 4% årlig og slumbebyggelsen vokser med 10% årlig.

 Sport 
Windhoek har flere fotballag, blant annet African Stars F.C., Black Africa F.C., F.C. Civics Windhoek, Orlando Pirates F.C., Ramblers F.C. og SK Windhoek. Byen har også fostret flere boksere, slik som Paulus Moses, Paulus Ambunda og Abmerk Shindjuu.

Nambibas landslag i cricket spiller flesteparten av sine hjemmekamper ved Wanderers Cricket Ground, men har også spilt ved andre cricketarenaer i byen.

 Landemerker 

 Alte Feste - Bygget i 1890 og huser i dag nasjonalmuseet.
 Christ Church - en luthersk kirke bygget i gotisk stil med art nouveauelementer i 1910.
 National Library of Namibia.
 Reiterdenkmal - Minnesmerke over den tyske seieren over herero- og namafolket under Herero-oppstanden mellom 1904 og 1907. 
 Tre borger byget av Wilhelm Sander: Heinitzburg, Sanderburg, og Schwerinsburg.
 Tintenpalast - ved Parliament Gardens, setet for begge husene i den namibiske nasjonalforsamlingen. Bygget mellom 1912 og 1913.
 Turnhalle - Nyklassisk bygning fra 1909.

 Transport 
 Jernbane 
Windhoek har jernbaneforbindelser til:

 Okahandja (nord)
 Rehoboth (sør)
 Gobabis (øst)

 Luftfart 
Windhoek har to flyplasser, den nærmeste er Eros som er en mindre flyplass rundt 7 kilometer sør for sentrum og Windhoek Hosea Kutako internasjonale lufthavn som ligger 42 kilometer øst for sentrum og håndterer rundt 400 000 passasjerer årlig med daglige flyvninger til Frankfurt internasjonale lufthavn og Johannesburg.

 Utdanning 
Windhoek har tre høyere utdanningsinstitusjoner, University of Namibia, Polytechnic of Namibia og International University of Management.

 Referanser 

 Eksterne lenker 

 Windhoek – Windhuk  – byens offisielle hjemmeside
 Republikein, Namibisk avis på afrikaans
 Allgemeine Zeitung Namibias, Namibisk avis på tysk
 The Namibian, Namibisk avis på engelsk
 2 Webkamera som viser Windhoek og vær
 Website of Friends of AvisDam (FoA)